ક્યારેક વિચારું છું જૂનું જીવન ભૂંસવામાં ટાઇમઝોનનાં મોટા ફર્કનો પણ કોઈ ભાગ હોતો હશે કે આ ઘટના ફક્ત મારાં મોટા થવા અંગેની જ છે. જેમ કે, હું ઓસ્ટ્રેલિયા લગભગ છ વર્ષ રહી. પણ, ત્યાં રહીને ક્યારેય એવું નહોતું લાગ્યું કે હું મારાં ભારતનાં જીવનનાં અમુક ભાગ ભૂલી રહી છું કદાચ એટલે કે, મારાં પહેલાંનાં જીવનની અગત્યની લગભગ દરેક વ્યક્તિ સાથે મારો સંપર્ક સતત જળવાયેલો હતો. ઓસ્ટ્રેલિયા અને ભારત વચ્ચે ફક્ત અઢી કલાકનો સમયભેદ હતો. પણ, સાન ફ્રાન્સિસ્કો અને ભારત વચ્ચે બરાબર સાડા અગિયાર (કે સાડા બાર) કલાકનો ભેદ છે. સાન ફ્રાન્સિસ્કો અને ઓસ્ટ્રેલિયા વચ્ચે પણ પાંચ કે આઠ કલાકનો ફર્ક છે જેનાં કારણે બંને જગ્યાનાં મારાં મિત્રો સાથે સતત સંપર્ક રાખવો ખૂબ અઘરો બની ગયો છે.